Issa t- times kulħadd jaf li hija l- gazzetta per eċċellenza tal- gżejjer Maltin . Ma jixirqilhiex li fiha tgeżwer il- bewl u l- ħara tal- qattusa u tarmiha fil- landa . Il- bieraħ fetlilha tfaqqalna editorjal brillanti fuq l- iskart u l- marda zebbilija maltija . Pajjizna , li f' dawn l- aħħar 17 -il sena reġa' warrad fis- sbuħija , bil- lukandi u l- proġetti sbieħ li telgħu u bidlu it- tixfiqa tal- pajsagg Malti . Bhal firxa ta' għelieqi narċis , twittew kilometri ta' bankini bil- konkos rosa u thawwlu siġar tal- palm , fjuri u ħaxix , tanti li tiġi fid- dubju jekk intix fi Tripli jew f' Dubaj . Kif allura dal- maltin illjuranti jiġu jzebblu wiċċ Malta tagħna bis- saqqijiet , sufani u elf oġġett ieħor . It- tajms tissuġġerixxi l- infurzar u l- introduzzjoni ta' dixxiplina ġdida polizjeska : il- Gwadjani ambjentali , kamerajiet għassiesa stallati f' lokalitajiet differenti biex jaqbdu lil dawn iz- zebbilin . Kif jista' t- turiżmu jirpilja jekk din il- ħaġa tkompli sejra u tkerrah l- ambjent uniku tagħna li irnexxielna nibnu f' dawn l- aħħar 17 -il sena jew aktar . Komplejt naqra l- editorjal għax kont naf illi meta tibda titkellem fuq xi suġġett , it- times tipprofondixxih . Imma sfortunatatament ma kellhiex spazju biex tagħmel dan . Ghax kieku kienet issemmi l- megalukandi li għadhom jinbnew , kollhom arkitettura taqtagħlek nifsek bil- ġmiel postmodernista , bit- turisti li jibbukkjaw fihom u jiġu Malta għall- btala u jsibuhom għadhom mhumiex lesti , bil- pixxina għadha konkos , bis- sulari ta' fuq għadhom mhux lesti , bl- inġenji ' l hawn u l ' hemm itanbru u jħabbtu , u bit- trabijiet mas- saqajn għax il- pavimenti għadhom ma ntqeghdux . L- awtorita' tat- turiżmu ratba ħaxu fejn jidħlu dal- heavy weights li jafu kif isoddu l- ħluq bil- liri . Ara xi bidwi injurant li ma jhobbx jaqra t- times biex jinforma ruħu sew jew xi Ġaħan li ma jagħtix kas l- avviżi tal- kunsilli lokali , ħaqqu jkun issentenzjat b' laħmu u xahmu hekk kif jinqabad mill- gwardjani ambjentali jarmi xi pultuna barra . Ir- rivoluzzjoni kulturali ta' Mao Tse Tung bil- gwardjani u d- dixxiplina rnexxiet . Issa veru wkoll li z- żibel mhux oġġett parmanent bħal ngħidu aħna lukanda b' 4 stilel imma tal- ewwel l- iktar li tistkerrah hux tassew . It- tajms għamlet sew tippontata subghjha lejn it- tizbil bl- addoċċ għax dan hu l- veru dudu qerriedi li qed ifotti l- ambjent u qed inaffar it- turisti milli jżuru pajjiżna . Kieku t- times kellha l- ispazju , kienet tanalizza ukoll kif iz- żibel hu sintomu ta' ġid kbir fil- pajjiż . Fi żmien il- għaks ta' Mintoff jekk kien jintrema saqqu kien jgħaddi xi ħadd u jiġbru . Illum f' din l- era abbundanti żviluppata minn Fenech Adami , l- iskart immultiplika ruħu b' għoxrin darba għax il- ġid immultiplika ruħu għoxrin darba . Kollox immultiplika ruħu bħall- miraklu tal- ħames hobziet u z- żewġ ħutiet . Issa l- Waste Serv bħall- appostli jkollha tieħu paċenzja u tiġbor il- fdal . Kieku kellha l- ispazju t- times kienet żgur tasal għall- konklużjoni li l- konsum kiber b' rata aktar mgħaġġla mill- edukazzjoni u l- kuxjenza ambjentali . Ghax il- prim ministru u l- ministru tal- finanzi kienu iktar ħerqanin jiftħu l- bibien għall- kompetizzjoni ħalli jfur is- suq u jfuru l- bwiet . Sadanittant ħadd ma nduna li qed ifuru l- miżbliet . Iktar ma titma' z- żiemel iktar ikollu x' jaħra ( qawl stordut ) . Minhabba nuqqas ta' spazju , l- editur kellu jieqaf isemmi x' inhuma l- kruhat li jwercu lit- turisti . Pero jien fiducjuz immens li l- editur tat- tajms se jkompli jelabora fuq is- suġġett darb ' oħra . Difatti sorsi infurmati tajjeb qaluli li t- tajms , wara li ilha żmien u għomor tomgħod bħaċ- chewing gum il- kwistjoni taz- żibel , finalment iddeċidiet li tobżoq il- gomma u tibda tigdem il- koxxa . Hehe , naqbel miegħek mija fil- mija .